LOXLEY พุ่ง 13% รับ “ศาลปกครองสูงสุด” สั่งกองสลากฯ จ่ายชดเชยคดีหวย”ออนไลน์” 1.65 พันล.
LOXLEY พุ่ง 13% โดย ณ เวลา 12.19 น. อยู่ที่ระดับ 2.80 บาท บวก 0.34 บาท หรือ 13.82% ด้วยมูลค่าซื้อขาย 814.27 ล้านบาท หลัง "ศาลปกครองสูงสุด" สั่งกองสลากฯ จ่ายชดเชยคดีหวย "ออนไลน์" 1.65 พันล.
27 พ.ค. 2564

ผู้สื่อข่าวรายงานว่า ราคาหุ้นบริษัท ล็อกซเล่ย์ จำกัด (มหาชน) หรือ LOXLEY ณ เวลา 12.19 น. อยู่ที่ระดับ 2.80 บาท บวก 0.34 บาท หรือ 13.82% ด้วยมูลค่าซื้อขาย 814.27 ล้านบาท

โดยวันนี้(27พ.ค.64) ศาลปกครองสูงสุด มีคำพิพากษาให้สำนักงานสลากกินแบ่งรัฐบาลชดใช้ค่าเสียหายให้กับบริษัท ล็อกซเล่ย์ จีเท็ค เทคโนโลยี จำกัด ซึ่งเป็นบริษัทในกลุ่ม LOXLEY จำนวน 1,645 ล้านบาท พร้อมดอกเบี้ย โดยศาลปกครองสูงสุดเห็นพ้องกับศาลปกครองกลางที่ให้สำนักงานสลากฯ ชดใช้ค่าเสียหาย แต่พิพากษาแก้ไขรายละเอียดปรับแก้ค่าเสียหายเพิ่มขึ้นจากมูลค่า 1,326 ล้านบาท
เนื่องจากสำนักงานสลากฯ ไม่สามารถดำเนินการออกหวยออนไลน์เลขท้าย 3 ตัว 2 ตัวได้ หลังได้หารือกับสำนักงานกฤษฎีกาที่มีคำวินิจฉัยว่าการออกหวยออนไลน์เลขท้าย 3 ตัว 2 ตัว เป็นการกระทำนอกขอบวัตถุประสงค์ของ พ.ร.บ.การจัดตั้งสำนักงานสลากกินแบ่งรัฐบาล จึงเป็นต้นเหตุที่ไม่สามารถดำเนินการได้